UBERA ARANZETA (EH Bildu, 2016-03-04):
Legebiltzarburu andrea, legebiltzarkideok, Osasun sailburua, eguerdi on guztioi.
Bueno, gaurkoan ezagutu nahi dugu Osasun Sailak duen egitasmoa kudeaketa klinikorako unitateen inguruan. Hori da gaurko interpelazioaren xedea. Legegintzaldia aurrera doa eta jada azken txanpan sartuak gaude, eta gai honen inguruan dugun informazioa oso kontraesankorra da.
Alde batetik Osasun Sailak esaten digu, agerraldi desberdinetan horrela egin du, beraiek ez dutela martxan jarri kudeaketarako unitate klinikoak. Baina bestetik, beraiek igorritako informazioetan agerian geratzen da unitate horiek abian jarri dituztela. Eta batzordetik pasa diren hainbat osasun profesionalek ere horrela berretsi dute eta baieztatu dute, unitate hauek martxan direla.
Horri gehitu behar diogu aurreko gobernuak, Alderdi Sozialistaren gobernuak, 2012ko maiatzaren 23ko Osakidetzako Administrazio Kontseiluan kudeaketa klinikorako unitateak onartu eta martxan jarri zituela. Eta funtzioetan dagoen Madrileko Gobernuaren beste perla baten mehatxua ere badaukagu, alegia, beste errege dekretu baten proiektua.
Unitate hauen funtzioa omen da, funtzio klinikoa eta antolaketakoa, kudeaketa funtzioa integratzea, autonomia, eraginkortasuna, optimizazioa eta zerbitzuaren kalitatea helburu izanda. Eta hauen osaketa erakunde sanitario integratuen barruan kokatzen da, eta aukera ere irekita uzten da erakundeen artekoak ere izatea.
Printzipioz, (...) lantalde multidisziplinarrak sortzea zen helburua. Badakizue gu lantalde multidisziplinarrekin ados gaudela, ados gaude autonomiarekin, eraginkortasunarekin, optimizazioarekin, zerbitzuaren kalitatearekin, nola ez. Baina ez gaude ados printzipio hauek beste helburu batzuk inplementatzeko mozorro izatearekin.
Horrekin ez gaude ados, zeren eta lantalde multidisziplinarrek zerbait ondorioztatu behar baldin badute zera da, erabakiak guztien artean hartzea, eztabaidak irekitzea, prozesu parte hartzaileak, profil ezberdinetako profesionalen arteko elkarlana bideratzea. Eta zoritxarrez, orain arte horrelakorik ez dugu ikusi eta ikusi izan direnetan errotik moztu izan dira lantalde horiek.
Bestetik, ikusten dugu autonomia erabiltzen dela irudikatzeko horizontalitatea. Baina ematen den fragmentazioarekin ikusten dugu kontrol publikoa saihestu nahi dela eta erabakiak esku gutxi batzuetan jarri nahi direla, horrela irizpide subjektiboetan interes pertsonal edota ekonomikoetan oinarritutako erabakiak areagotzeko.
Adibidez, botika bat edo beste sartu ahal izateko enpresa farmazeutikoen interesen arabera; kontratazioetan entxufismoak errazteko, unitateko burua esparru pribatuan eta publikoan aldi berean lanean ari baldin bada ere, itxaro-zerrenden kudeaketa okerra eta gaiztoa egin daiteke; erakunde sanitarioen lausotzea ekar dezake; eta indibidualismoa eta espezializazioan sakontzea. Alegia, hau da, momentu honetan erakunde sanitario integratuak ezarri dira eta aldi berean unitate hauek inplementatzen ari dira. Eta ikusten dugu fragmentazioa gero eta atomizazio handiagoa, eta horrek bere arriskuak ekar ditzakeela.
Eta horri gehitu behar diogu pizgarriak, helburuak betetzeagatik pizgarriak. Hau da, nola uler daiteke zuk zure lana betetzeagatik ere, motibatzeko, gainera pizgarri batzuk eta ordainsari batzuk izatea eta lagun dezake ere austeritate politikak martxan jartzea indar gehiagorekin, baldin eta pizgarri horiek erabiltzen badira eta dagoen finantziazioa aipatu dudan helbururako erabiltzen bada.
Eta zalantzarik gabe, pribatizazioari atea ireki diezaioke eta pribatizazioan sakontzeko bidea bilaka daiteke atzean eta inplikatuak egon daitezkeen eragileen araberako interes eta borondatearen baitan, nahiz eta Osasun Sailaren eta Osakidetzaren borondatea politikoa ez izan.
Hau da, gerta daiteke Osasun Sailak edo Osakidetzak pribatizaziorako helbururik ez izatea, eta bere xedea hori ez izatea, baina hor daudenak, behean daudenak eta unitate horien buru daudenak hori egiten baldin badute, dagoen atomizazioarekin, fragmentazioarekin, eta horrek ekartzen duen kontrol publikoaren galtzearekin  - ikustea besterik ez dago zer gertatzen ari zaigun anbulantzien osasun-garraioaren sektorean - , ez da egongo inor, ezta lehendakaririk ere hori geratuko duena, zeren eta horrek hartuko duen inertziarekin eta horrek hartuko duen abiadurarekin, benetan zurrunbilo oso kezkagarrian sartuko gara.
Eta beraz, osasun esparrua negozio esparru bilakatzeko beste aurrerapauso bat eman daiteke. Eta gure taldeak osasun sistema publikoa negozio iturri, negozio esparru ez du bilakatu nahi. Iruditzen zaigu guztion ondarea dela, bermatu behar dugula sistema publikoa, estaldura soziala eta herritar guztioi dagokigun osasun eskubidea. Hori gure esku dagoela benetan blindatzea eta bermatzea.
Eta kezkatzen gaitu eskubide horri erantzuteko antolatzen diren antolaketa eredu eta egiturak zer ondorioztatu dezaketen. Eta, horregatik, kezkatzen gaitu kudeaketa klinikorako unitateen funtzionamenduak eta horrek zer ondorio ekar ditzakeen baldin eta egiten den erabilera eta horren atzean egon daitezkeen interesen arabera.
Horregatik, gaurko interpelazioaren bidez, jakin nahi genuen  - eta jakin nahi dugu, Darpón jauna -  zeintzuk diren Osasun Sailaren egitasmoak antolakuntza eredu honi dagokionean.
Eskerrik asko.